tartuNLP/wikipedia-smugri-20251201 huggingface dataset:
Linnasenmäki

Linnasenmäki on Keski-Suomessa Jämsässä sijaitseva linnavuori.
Muinaislinnasta käytetään peruskartalla ja paikkakunnalla nimeä Linnasenvuori. Se sijaitsee Jämsänjoen itärannalla, Jämsänkosken keskustasta etelään, paperitehdasta vastapäätä. Muinaislinna on sijainnut jyrkkärinteisellä kalliolla jo on nykyään noin 40 metriä kosken yläpuolella. Sen laella voidaan vielä nähdä matalan kehävallin jäännöksiä noin 125 metrin pituisella matkalla.
Kehävallin jäännökset koostuvat keskikokoisista kivistä, lohkareista ja maakivistä. Vallin kaakkoiskulmauksessa on havaittavissa porttiaukko. Muinaislinnan luoteispuolella on nähtävissä noin 6 metrin pituinen vallinpätkä, mutta pohjoisreunan vallin rakenteesta ei ole tietoja.
Tutkimukset.
Muinaislinnaa ovat tutkineet Jouko Voionmaan vuonna 1950, A.-L. Hirviluoto vuonna 1962, Kerttu Itkonen vuosina 1963–1965 sekä Pekka Honkanen vuonna 1981. Kaivaustutkimuksia on tehty linnavuoren laella ja rinteillä yhteensä noin 1 300 m2 alueella ja linnavuoren laella noin 450 m2 alueella. Tämä vastaa noin viittä prosenttia laen kokonaispinta-alasta.
Jouko Voionmaan kaivauksissa laelta ei saatu löytöjä. Vallien perustusten alla oli havaittavissa kuitenkin palanutta maata ja hiiltä. Hirviluodon ja Itkosen kaivaukset linnavuoren lounais- ja länsirinteillä tehtiin paikalla mahdollisesti sijaitsevan kalmiston toteamiseksi. Viitteitä kalmistosta ei kaivauksissa kuitenkaan havaittu. Linnavuoren rinteellä on kiviröykkiö ja latomuksia, joita Kerttu Itkonen tutki vuonna 1964 ja joista osaa hän päätyi pitämään jonkinlaisen porttirakennelman ja esivallin jäänteinä.
Muinaislinnalta löytynyttä niukkaa kvartsiaineistoa on ollut vaikea ajoittaa. Mahdollisesti paikalla on ollut myös kivikautista asutusta. Tähän viittaa linnavuoren pohjoisrinteeltä löytynyt kivikirves.
Miroslava Němcová

Miroslava Němcová (o.s. Daňková; s. 17. marraskuuta 1952 Nové Město na Moravě) on tšekkiläinen pienyrittäjä ja poliitikko, joka toimi kotimaansa edustajainhuoneen puhemiehenä 2010–2013. Hän on Kansandemokraattisen puolueen (, lyh. "ODS") poliitikko ja ollut maansa kansanedustaja edustajainhuoneessa vuodesta 1998.
Němcová opiskeli vuosina 1968–1972 toisen asteen maataloudellisessä ja teknisessä oppilaitoksessa Havlíčkův Brodissa. Hän työskenteli vuosina 1972–1992 Tšekin tilastokeskuksessa asiantuntijana. Vuosina 1992–2007 hän piti pienyrittäjänä kirjakauppaa (myöhemmin omistajan roolissa). Vuonna 1994 hän tuli valituksi ODS:n edustajana Žďáře nad Sázavoun kunnanvaltuustoon. Vuonna 1997 maan hallitus katui ja Němcovásta tuli ODS:n johtaja Etelä-Määrin läänissä. Vuonna 1998 hän nousi maansa edustajainhuoneen jäseneksi. Vuonna 2002 hänet valittiin toistamiseen parlamenttiin ja hänestä tehtiin edustajainhuoneen varapuhemies. Vuonna 2006 hän tuli jälleen valituksi ja nousi nyt edustajainhuoneen ensimmäiseksi varapuhemieheksi. Vuoden 2010 uudelleenvalinnan jälkeen seurasi parlamentin puhemiehen tehtävä. Hän oli myös puolueensa varapuheenjohtaja. 
Hän on pyrkinyt puolueensa johtoon vuosina 2002 ja 2014, mutta ei ole tullut valituksi.
Franzisca Hauke

Franzisca Hauke (s. 10. syyskuuta 1989 Hampuri) on saksalainen maahockeypelaaja. Hän on pelannut Saksan naisten maajoukkueessa 158 maaottelua ja tehnyt niissä 15 maalia. Sisähockeyssa hän on pelannut 21 maaottelua ja tehnyt niissä kymmenen maalia.
Hauke pelasi ensimmäisen naisten maaottelunsa helmikuussa 2011. Hän on saavuttanut olympialaisissa pronssia Riossa 2016. EM-kilpailuissa hän on voittanut kultaa vuonna 2013, saavuttanut pronssia vuonna 2015 ja sijoittunut neljänneksi vuonna 2017. Maailmanmestaruuskilpailuissa Hauke oli mukana Saksan sijoittuessa viidenneksi vuonna 2018.
Hauke on pelannut Champions Trophyssa vuonna 2014, jolloin Saksa sijoittui seitsemänneksi. Maailmanliigan lopputurnauksessa hän on pelannut vuosina 2013 ja 2015, joista jälkimmäisellä kerralla Saksa sijoittui kolmanneksi.
Sisähockeyssa Hauke on voittanut maailmanmestaruuden vuonna 2018 ja Euroopan-mestaruuden vuonna 2012 sekä saavuttanut EM-hopeaa vuonna 2015.
Hauke edustaa seuratasolla Harvestehuder THC:tä.
Franzisca Hauken veli Tobias Hauke on maahockeyn kaksinkertainen olympiavoittaja.
Anne Abernathy

Anne Abernathy (12. huhtikuuta 1953 Florida) on yhdysvaltainneitsytsaarelainen ohjaskelkkailija ja jousiampuja. Abernathy on kilpaillut kuusissa olympialaisissa vuosina 1988–2006. Torinon olympialaisissa 2006 hän kuitenkin loukkaantui harjoituksissa eikä osallistunut varsinaiseen kilpailuun. Torinon olympialaisten aikana hän oli 52-vuotias ja on näin vanhin naisurheilija, joka on osallistunut talviolympialaisiin. Hän sijoittui olympialaisissa sijoille 16–24. Abernathy on kilpaillut myös jousiammunnassa. Hän yritti päästä Rio de Janeiron olympialaisiin 2016 kilpaillakseen jousiammunnassa, mutta ei päässyt olympiaturnaukseen.
Arthur William Forsman

Arthur William Forsman (22. syyskuuta 1863 Viipuri – 7. kesäkuuta 1945 Helsinki) oli suomalainen hovioikeudenneuvos ja valtiopäivämies.
Forsmanin vanhemmat olivat Viipurin hovioikeuden presidentti, senaattori Paul Emil Forsman ja Emma Sofia Viktorina Kuhlström. Hän pääsi ylioppilaaksi Helsingin yksityislyseosta 1881 ja suoritti Helsingin yliopistossa oikeustutkinnon 1887. Forsman sai varatuomarin arvon 1890.
Forsman aloitti uransa 1887 Viipurin hovioikeuden kanslistina ja oli hovioikeudenneuvoksena 1907–1917, tänä aikana hän oli poliittisista syistä kaksi kertaa virasta pidätettynä ja kerran vangittuna Krestyn vankilassa Pietarissa yhdessä muiden hovioikeuden jäsenten kanssa yhdenvertaisuuslain rikkomisesta tuomittuna. Vuodesta 1919 alkaen Forsman oli Suomen Sokeri Oy:n asiamiehenä ja sihteerinä. Hän osallistui aatelissäädyssä sukunsa edustajana valtiopäiville 1897, 1899, 1904–1905 ja 1905–1906. Hän oli 1897 lakivaliokunnan sihteerinä ja 1904–1905 laki- ja talousvaliokunnan jäsenenä. Forsman omisti isänsä jälkeen Ollikan maatilan Jääsken kunnassa. 
Arthur William Forsman oli naimisissa vuodesta 1892 Maria Ehrnroothin kanssa. Heidän poikansa oli sosiaaliministeriön alkoholikemistinä toiminut filosofian tohtori William Reinhold Forsman (s. 1893).
Apofylliitti

Apofylliitti on verkkosilikaattimineraali, jonka kemiallinen kaava on (K,Na)Ca4Si8O20(F,OH) · 8 H2O. Apofylliittiä esiintyy tyypillisesti basalttisissa ja muissa vulkaanisissa kivilajeissa. 
Apofylliittiä on löydetty muun muassa Intiasta, Kanadasta, Norjasta ja Saksasta.
Cécile Pieper

Cécile Pieper (s. 31. elokuuta 1994 Heidelberg) on saksalainen maahockeypelaaja. Hän on pelannut Saksan naisten maajoukkueessa 100 maaottelua ja tehnyt niissä kuusi maalia. Sisähockeyssa hän on pelannut 13 maaottelua ja tehnyt niissä kolme maalia.
Pieper pelasi ensimmäisen naisten maaottelunsa marraskuussa 2013. Samana vuonna hän oli mukana maailmanliigan lopputurnauksessa, jossa Saksa sijoittui seitsemänneksi. Vuonna 2015 hän saavutti EM-pronssia ja sijoittui maailmanliigan lopputurnauksessa kolmanneksi. Rion olympialaisissa 2016 hän saavutti pronssia. Vuonna 2017 hän pelasi EM-kilpailuissa, joissa Saksa sijoittui neljänneksi, ja maailmanliigan lopputurnauksessa, jossa Saksa oli kuudes. Maailmanmestaruuskilpailuissa Pieper oli mukana Saksan sijoittuessa viidenneksi vuonna 2018.
Sisähockeyssa Pieper on voittanut maailmanmestaruuden vuonna 2018 ja saavuttanut EM-hopeaa vuonna 2014.
Pieper edustaa seuratasolla Mannheimer HC:tä.
Pimaarihappo

Pimaarihappo eli dekstropimaarihappo on rakenteeltaan trisyklinen diterpenoidi, jota esiintyy esimerkiksi pihkassa ja mäntyöljyssä. Yhdiste kuuluu havupuissa esiintyviin hartsihappoihin.
Pimaarihapon kemiallinen kaava on C20H30O2 ja moolimassa 302,458 g/mol, tiheys 1,1 g/cm3, sulamispiste 218 °C, kiehumispiste 413 °C (760 mmHg), leimahduspiste 199 °C, taitekerroin 1,538 ja CAS-numero 127-27-5. Pimaarihappo on puhtaana kiteistä eikä se liukene veteen, mutta liukenee etanoliin ja dietyylieetteriin.
Veijo Niemi

Veijo Olavi Niemi (s. 4. kesäkuuta 1954 Lempäälä) on suomalainen poliitikko. Niemi valittiin perussuomalaisten kansanedustajaksi kevään 2019 eduskuntavaaleissa. Hän on myös Lempäälän kunnanvaltuuston jäsen. Politiikan ulkopuolella Niemi on ammatiltaan rikosylikonstaapeli.
Eduskuntavaaleissa 2019 Niemi oli ehdokkaana Pirkanmaan vaalipiirissä ja sai 3709 ääntä.
Liiketoiminta.
Niemi on toiminut äänettömänä yhtiömiehenä Musiikkikoulu Menuetti Ky:ssä, jonka suurimmalta osin omistaa hänen vaimonsa.
Näkemykset.
Arvot.
Niemi sijoittuu vaalikonevastausten perusteella poliittiseen keskustaan. "Ylen" vaalikoneessa Niemi sijoittuu arvoasteikolla konservatiiviselle puolelle. "Helsingin Sanomien" vaalikoneen käyttämällä GAL–TAN-jakaumalla Niemen näkemykset ilmentävät kansalliskonservatismia (TAN). HS:n vaalikoneeseen Niemen antamissa näkemyksissä korostuu voimakkaimmin arvokonservatiiviset mielipiteet.
Carl Fredrik Forsman

Carl Fredrik Forsman (13. lokakuuta 1820 Vaasa – 5. tammikuuta 1900 Helsinki) oli suomalainen esittelijäsihteeri, valtioneuvos ja moninkertainen valtiopäivämies.
Forsmanin vanhemmat olivat Vaasan hovioikeuden presidentti Johan William Forsman ja Elisabet Charlotta Böcker.. Hän pääsi ylioppilaaksi Helsingin yksityislyseosta 1838 ja suoritti Helsingin yliopistossa tuomarintutkinnon 1842. Forsman sai varatuomarin arvon 1845.
Forsman oli Viipurin hovioikeuden ylimääräisenä kanslistina vuodesta 1842, Suomen senaatin oikeusosastolla ylimääräisenä kopistina vuodesta 1843, kopistina vuodesta 1845, kanslistina vuodesta 1851, protokollasihteerinä vuodesta 1855 ja viimeksi esittelijäsihteerinä 1862-1875. Hän sai valtioneuvoksen arvon 1875. Forsman osallistui aatelissäädyssä valtiopäiville 1872, 1877–1878, 1882, 1885, 1888, 1891 ja 1894.
Jari Koskela

Jari Jukka Hannu Koskela (s. 11. maaliskuuta 1956 Kankaanpää) on suomalainen poliitikko. Koskela valittiin perussuomalaisten kansanedustajaksi kevään 2019 eduskuntavaaleissa. Koskela on koulutukseltaan yhteiskuntatieteiden tohtori, ja politiikan ulkopuolella hän on toiminut pastorina. Hän on ollut myös Koskelan kenkätehtaan vientijohtaja.
Koskela toimii eduskunnan valtiovarainvaliokunnan, maatalousjaoston ja kunta- ja terveysjaoston jäsenenä. Lisäksi hän toimii sosiaali- ja terveysvaliokunnan varajäsenä.
Koulutus.
Koskela on valmistunut ekonomiksi Uppsalan yliopistosta, teologian maisteriksi Helsingin yliopistosta ja väitellyt yhteiskuntatieteiden tohtoriksi sosiaalipolitiikasta Kuopion yliopistosta. Koskelan väitöskirja käsitteli avioerosta selviytymistä miesten näkökulmasta.
Liiketoiminta.
Koskela on toiminut kiinteistöjä omistavan, vuokraavan ja hallinnoivan Kiinteistö Oy Veljekset Koskelan sekä Kiinteistö Oy Lapikkaan hallituksen puheenjohtajana. Hän on toiminut myös hallituksen jäsenenä kiinteistöjä rakentavassa Jarpukka Oy:ssä.
Näkemykset.
Arvot.
Koskela sijoittuu vaalikonevastausten perusteella keskusta-oikeistoon. "Ylen" vaalikoneessa Koskela sijoittuu arvoasteikolla vahvasti konservatiiviselle puolelle. "Helsingin Sanomien" vaalikoneen käyttämällä GAL–TAN-jakaumalla Koskelan näkemykset ilmentävät kansalliskonservatismia (TAN). HS:n vaalikoneeseen Koskelan antamissa näkemyksissä korostuu voimakkaimmin oikeistolaiset ja kansalliskonservatiiviset mielipiteet.
Teemat.
Kankaanpään kirkkovaltuustossa Koskela on edustanut edistyksellistä siipeä, joka on joutunut kahnaukseen konservatiivisen, naispappeutta vastustavan ryhmän kanssa. Pastorina hän on kertonut vihkivänsä ainoastaan heteropareja. Koskelan mielestä kehitysavun tulisi olla vapaaehtoista ja toimia pääosin kansalaisten hyvän tahdon varassa. Koskela pitää turvetuotantoa tärkeänä muun muassa omavaraisuuden ja huoltovarmuuden kannalta.
Hannelore Kraft

Hannelore Kraft (12. kesäkuuta 1961 Mülheim an der Ruhr) on saksalainen ekonomi ja poliitikko, joka edustaa Saksan sosiaalidemokraattista puoluetta. Hän oli 2010–2017 väkirikkaan Nordrhein-Westfalenin osavaltion pääministeri (Ministerpräsidentin), ja toimi ensimmäisenä naisena tässä tehtävässä. Hän on ollut puolueensa varapuheenjohtaja ja johtanut myös ylähuoneen kaltaisesti toimivaa Saksan liittoneuvostoa (Bundesratspräsident, 11/2010–10/2011). Tässä asemassa hän oli Saksan liittopresidentin varamies.
Jouni Kotiaho

Jouni Juhani Kotiaho (s. 23. helmikuuta 1958 Jämsänkoski) on suomalainen poliitikko. Kotiaho valittiin perussuomalaisten kansanedustajaksi kevään 2019 eduskuntavaaleissa. Hän ei saanut jatkokautta. Kotiaho on myös Jämsän kaupunginvaltuuston jäsen.
Politiikan ulkopuolella Kotiaho on ammatiltaan kuljetusyrittäjä.
Annikki Linnasalmi

Toini Annikki Linnasalmi (4. syyskuuta 1911 Helsinki – 12. syyskuuta 1998 Helsinki) oli suomalainen kasvipatologian tutkija. Hän tutki erityisesti sienten ja virusten aiheuttamia kasvitauteja sekä niiden torjuntaa.
Elämä.
Annikki Linnasalmi syntyi vuonna 1911 Helsingissä lehtori Frans Oskar Linnasalmen ja Toini Augusta Bonsdorffin perheeseen. Hänen veljensä oli arkkitehti Erkki Linnasalmi. Annikki Linnasalmi valmistui ylioppilaaksi Hämeenlinnan Suomalaisesta yhteiskoulusta vuonna 1930. Filosofian kandidaatin tutkinnon hän suoritti vuonna 1940 ja maatalous- ja metsätieteiden kandidaatin tutkinnon vuonna 1951. Linnasalmi valmistui tohtoriksi vuonna 1953.
Linnasalmi työskenteli koko 30-vuotisen tutkijanuransa ajan Maatalouden tutkimuskeskuksessa, viimeisimmäksi virkaa tekevänä professorina. Hän oli Helsingin yliopiston kasvibiologian ja kasvipatologian dosentti vuosina 1965–1978 ja professori vuosina 1966–1969. Linnasalmelle myönnettiin Suomen Valkoisen Ruusun ritarikunnan 1. luokan ritarimerkki vuonna 1960 ja professorin arvo vuonna 1973. Hänet nimitettiin Kasvinsuojeluseuran kunniajäseneksi vuonna 1981.
Seppo Eskelinen

Seppo Antero Eskelinen (s. 4. heinäkuuta 1960 Kontiolahti) on suomalainen poliitikko. Hän on sosiaalidemokraattien kansanedustaja Savo-Karjalan vaalipiiristä.
Eskelinen on suorittanut sähköasentajan ammattitutkinnon vuonna 1977. Eskelinen valittiin eduskuntaan vuoden 2019 eduskuntavaaleissa. Ennen valintaansa eduskuntaan Eskelinen toimi SDP:n Savo-Karjalan piirijärjestön toiminnanjohtajana, Pohjois-Karjalan piirin puheenjohtajana sekä useissa maakunnallisissa luottamustoimissa.
Ura.
Eskelinen on koulutukseltaan sähköasentaja ja työskennellyt tässä ammatissa viimeksi Empowerin tiimipäällikkönä. 
Eskelinen on Joensuun kaupunginvaltuuston jäsen (1993–) ja puheenjohtaja (2017–) ja Pohjois-Karjalan maakuntavaltuuston puheenjohtaja (2004–). Eskelinen on toiminut SDP:n Pohjois-Karjalan ja sittemmin Savo-Karjalan toiminnanjohtajana (2010–).
Näkemykset.
Arvot.
Eskelinen sijoittuu vaalikonevastausten perusteella poliittiseen keskustaan tai keskusta-vasemmistoon. "Ylen" vaalikoneessa Eskelinen ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Eskelisen näkemykset ovat keskellä. HS:n vaalikoneeseen Eskelisen antamissa näkemyksissä korostuu voimakkaimmin arvokonservatiiviset mielipiteet.
Poliittisia näkemyksiä.
Eskelinen tuki eduskunnassa esitystä irtautua kansainvälisestä henkilömiinat kieltävästä Ottawan sopimuksesta.
Yksityiselämä.
Eskelinen asuu Joensuussa. Hän harrastaa jalkapalloa ja on toiminut Jippo ry:n varapuheenjohtajana.
Jukka Mäkynen

Jukka Mäkynen (s. 27. huhtikuuta 1961 Vaasa) on suomalainen poliitikko. Mäkynen valittiin Perussuomalaisten kansanedustajaksi eduskuntavaaleissa 2019. Hän sai Vaasan vaalipiirissä 3 864 ääntä. Hän pyrki jatkokaudelle eduskuntavaaleissa 2023, muttei tullut valituksi. Mäkynen on myös Vaasan kaupunginvaltuuston jäsen. Varsinaiselta ammatiltaan Mäkynen on rakennusmies. Hän on myös aikaisemmin työskennellyt vartijana ja järjestyksenvalvojana.
Mäkynen on tuomittu törkeästä maksuvälinepetoksesta viiden kuukauden ehdolliseen vankeuteen vuonna 2007. Maksuvälinepetoksen uhri oli hänen äitinsä. Vuonna 2017 hän sai hovioikeudelta 50 päiväsakon rangaistuksen pahoinpitelystä.
Solvita Āboltiņa

Solvita Āboltiņa (19. helmikuuta 1963 ) on latvialainen juristi ja poliitikko, joka toimi muun muassa maansa parlamentin eli Saeiman puhemiehenä (11/2010–11/2014) ja tätä aiemmin esimerkiksi oikeusministerinä (12/2004–11/2006).
Hän valmistui juristiksi Latvian yliopistosta vuonna 1986.
Georgia Engel

Georgia Bright Engel (28. heinäkuuta 1948 Washington, D.C. – 12. huhtikuuta 2019 Princeton, New Jersey) oli yhdysvaltalainen näyttelijä. 
Ura.
Georgia Engel tunnettiin parhaiten Georgette Franklin Baxterin roolista menestyskomediassa "Mary Tyler Moore Show", jossa hän näytteli vuosina 1972–1977. Myöhemmin hänet tultiin tuntemaan Pat MacDougallin roolista televisiosarjassa "Kaikki rakastavat Raymondia" ja Amy Suen roolista televesiosarjassa "Hot in Cleveland". Hän sai urallaan viisi Emmy-palkintoehdokkuutta.
Anders Norrback

Anders Johan Norrback (s. 14. syyskuuta 1963 Ylimarkku) on suomalainen poliitikko. Norrback valittiin RKP:n kansanedustajaksi eduskuntavaaleissa 2019. Varsinaiselta ammatiltaan Norrback on maatalous- ja teurastamoyrittäjä. Norrbackin isä on pitkäaikainen kansanedustaja ja ministeri Ole Norrback.
Norrback on valmistunut maatalous- ja metsätieteen maisteriksi Helsingin yliopistosta vuonna 1992. Hän on ollut Närpiön kaupunginvaltuuston jäsen vuodesta 2017.
Marraskuussa 2021 Norrback valittiin Kalatalouden Keskusliiton puheenjohtajaksi.
Ura.
Norrback on maatalousyrittäjä, jonka perheyritys kasvattaa ja myy karitsanlihaa. Hän on osakkaana myös teurastamo Ab Tajma Oy:ssä.
Näkemykset.
Arvot.
Norrback sijoittuu vaalikonevastausten perusteella poliittiseen keskustaan. "Ylen" vaalikoneessa Norrback ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Norrbackin näkemykset ovat kallellaan liberaalivihreyteen (GAL). HS:n vaalikoneeseen Norrbackin antamissa näkemyksissä korostuu voimakkaimmin maaseudun roolia koskevat mielipiteet. "Ylen" vaalikonevastausten perusteella Norrback on eduskuntaryhmänsä oikeistolaisin edustaja kaudella 2023–2027.
Maria da Assunção Esteves

Maria da Assunção Andrade Esteves (15. lokakuuta 1956) on portugalilainen juristi ja poliitikko, joka toimi muun muassa maansa parlamentin puhemiehenä (2011–2015). Hän on ollut myös Euroopan parlamentin jäsen sosialistien ja demokraattisten puolueiden ryhmässä vuosina 2004–2009.
Kim Berg

Kim Kristoffer Berg (s. 9. heinäkuuta 1974 Vaasa) on suomalainen poliitikko. Berg valittiin SDP:n kansanedustajaksi eduskuntavaaleissa 2019. Berg on myös Vaasan kaupunginvaltuuston jäsen ja toiminut ammattiyhdistysliikkeessä. Berg on varsinaiselta ammatiltaan röntgenhoitaja.
Varhainen elämä ja koulutus.
Kim Berg syntyi Vaasassa vuonna 1974. Bergin isän puolella on vaikuttanut vahva yrittäjä suku, äidin puolella isovanhemmilla on vasemmistolaista taustaa, appivanhemat ovat keskustalaisia ja Bergin omat vanhemmat ovat kristillisdemokraatteja.
Berg on valmistunut sairaanhoitajaksi vuonna 1998 Turun terveydenhoito-oppilaitoksesta. Berg on opiskellut myös hallintotieteiden opintoja Vaasan yliopistossa.
Työura.
Berg on tullut työurallaan tutuksi ay-aktiivina ja hän työskenteli ennen valintaansa kansanedustajaksi Vaasan sairaanhoitopiirissä röntgenhoitajana ja Tehyn pääluottamusmiehenä vuosina 1999–2019. Berg kiinnostui ammattiyhdistystoiminnasta aloittessaan röntgenhoitajana. Sitä kautta hän päätyi myös SDP:n toimintaan. Berg oli vuonna 2007 Tehyn työtaistelussa Pohjanmaan keulahahmona. 
Berg nousi julkisuuteen erityisesti kansalaisaloitteen takia, jossa vaadittiin Vaasan keskussairaalalle laajan päivystyksen statusta.
Poliittinen ura.
Berg oli ehdolla ensimmäistä kertaa kuntavaaleissa vuonna 2004. Tuoloin hän lähti ehdolle poliittisesti sitoutumattoman Pro Vaasan listalta. Vuoden 2012 kuntavaaleissa hän lähti ensimmäistä kertaa ehdolle SDP:n ehdokkaana.
Berg valititin eduskuntaan vuonna 2019. Hän sai vaaleissa 6 726 ääntä. Hän on arvioinut, että äänisaaliseen vaikutti erityisesti hänen roolinsa Vaasan keskussairaalan puolustajana. Hän oli myös näkyvä hahmo Vaasan ja Mustasaaren kuntaliitosneuvotteluissa. 
Berg toimii eduskunnan sosiaali- ja terveysvaliokunnan sekä työelämä- ja tasa-arvovaliokunnan jäsenenä. Lisäksi hän toimii lakivaliokunnan varajäsenä. Hän on Pohjoismaiden neuvoston Suomen valtuuskunnan jäsen. Helmikuussa 2022 Berg valittiin Sosialidemokraattisen eduskuntaryhmän 2. varapuheenjohtajaksi ja huhtikuussa 2022 Pohjola-Nordenin puheenjohtajaksi.
Berg erotettiin 28.lokakuuta 2022 yksimielisesti Tehyn valtuustoryhmästä "Yhdessä Eteenpäin" luottamuspulasta johtuen. Hän oli Tehyn valtuustoryhmän jäsen viidettä kautta. Berg oli aikaisemmin kansanedustajana äänestyksessä kannattanut hallituksen esitystä potilasturvalaiksi. Potilasturvalaki velvoitti Terveydenhoitoalan työtaistelussa 2022 työntekijäjärjestöt sopimaan suojelutyöstä. 
Näkemykset.
Arvot.
Berg sijoittuu vaalikonevastausten perusteella keskusta-vasemmistoon. "Ylen" vaalikoneessa Berg sijoittuu arvoasteikolla liberaalille puolelle. "Helsingin Sanomien" vaalikoneen käyttämällä GAL–TAN-jakaumalla Bergin näkemykset ilmentävät liberaalivihreyttä (GAL). HS:n vaalikoneeseen Bergin antamissa näkemyksissä korostuu voimakkaimmin vasemmistolaiset ja liberaalivihreät mielipiteet.
Yksityiselämä.
Berg asuu Vaasan Gerbyssä. Hänen vaimonsa Marja Berg on fysioterapeutti ja heillä on kolme tytärtä. Berg on harrastanut jääkiekkoa maalivahtina.
Mikko Ollikainen

Mikko Karl Antero Ollikainen (s. 24. marraskuuta 1977 Maalahti) on suomalainen poliitikko. Ollikainen valittiin RKP:n kansanedustajaksi eduskuntavaaleissa 2019. Ollikainen toimi Vöyrin kunnanjohtajana 2015–2019. Koulutukseltaan Ollikainen on kasvatustieteen maisteri Åbo Akademista.
Näkemykset.
Arvot.
Ollikainen sijoittuu vaalikonevastausten perusteella poliittiseen keskustaan. "Ylen" vaalikoneessa Ollikainen ei erotu vahvasti konservatiivina tai liberaalina.
Mikko Lundén

Mikko Markus Lundén (s. 14. marraskuuta 1979 Salo) on suomalainen poliitikko. Lundén valittiin perussuomalaisten kansanedustajaksi eduskuntavaaleissa 2019. Lundén on myös Salon kaupunginvaltuuston ja -hallituksen jäsen. Politiikan ulkopuolella Lundén on ammatiltaan kauppias K-Marketissa Somerolla.
Ennen siirtymistään perussuomalaisiin Lundén oli kokoomuksen kaupunginvaltuutettu.
Eduskuntavaaleissa 2023 Lundén sai 5301 ääntä Varsinais-Suomen vaalipiirissä ja tuli valituksi jatkokaudelle.
Ura.
Ennen valintaansa eduskuntaan Lundén toimi Somerolla K-kauppiaana. Hän aloitti kauppiaana kesällä 2018. Valintansa jälkeen hän ilmoitti tekevänsä töitä kaupassaan toisinaan viikonloppuisin.
Näkemykset.
Arvot.
Lundén sijoittuu vaalikonevastausten perusteella poliittiseen keskustaan tai keskusta-oikeistoon. "Ylen" vaalikoneessa Lundén sijoittuu arvoasteikolla vahvasti konservatiiviselle puolelle. "Helsingin Sanomien" vaalikoneen käyttämällä GAL–TAN-jakaumalla Lundénin näkemykset ilmentävät kansalliskonservatismia (TAN). HS:n vaalikoneeseen Lundénin antamissa näkemyksissä korostuu voimakkaimmin kansalliskonservatiiviset mielipiteet.
Joonas Könttä

Joonas Kasperi Könttä (s. 13. joulukuuta 1989 Lieksa) on suomalainen poliitikko, joka asuu Jyväskylässä. Könttä valittiin keskustan kansanedustajaksi eduskuntavaaleissa 2019 Keski-Suomen vaalipiiristä. 
Ura.
Joonas Könttä on koulutukseltaan yhteiskuntatieteiden maisteri ja hän on erikoistunut Venäjään. Hän suoritti Kavaku-koulutuksen ja työskenteli diplomaattiuralla ulkoministeriössä ennen valintaa kansanedustajaksi. Könttä toimii Jyväskylän kaupunginvaltuutettuna ja Keski-Suomen maakuntavaltuutettuna. Könttä on aiemmin työskennellellyt EU-parlamentissa ja opetus- ja kulttuuriministeriössä. Hän on asunut aiemmin Pietarissa Venäjällä ja Brysselissä Belgiassa.
Könttä valittiin Paasikivi-seuran varapuheenjohtajaksi keväällä 2021.
Könttä oli eduskunnassa puolustusvaliokunnan ja liikenne- ja viestintävaliokunnan jäsen sekä hallintovaliokunnan varajäsen. Lisäksi hän toimi parlamentaarisen asevelvollisuuskomitean varapuheenjohtajana. 
Näkemyksiä.
Kevään 2019 vaalikoneessa Könttä katsoi, että "perinteiset arvot ovat hyvän elämän perusta", mutta toisaalta kannatti viinien ja vahvojen oluiden myyntiä ruokakaupoissa, sekä samoja avioliitto- ja adoptio-oikeuksia homo- ja lesbopareille kuin heteropareille. Könttä on kritisoinut suomalaista uhkapelikulttuuria kutsuen sitä "kansalliseksi tragediaksi", jossa pelikoneita on sijoitettu laajasti kauppoihin ympäri maan. Köntän mukaan peliongelmien vähentämisen vuoksi pelikoneiden sijoittelua tulee vähentää roimasti.
Könttä on kertonut kannattavansa asevelvollisuuden ulottamista molemmille sukupuolille ja siviilipalveluksen uudistamista vastaamaan paremmin yhteiskunnan kriisioloihin. Köntän mukaan asevelvollisuuden ulottamista tulisi pohtia myös Ahvenanmaalle, yhteistyössä Ahvenanmaan hallinnon kanssa. Lisäksi hän on korostanut maanpuolustusvelvollisuuden merkitystä ja esittänyt puolustusmäärärahojen pitämistä yli 2%:ssa BKT:stä.
Frances D’Souza

Frances Gertrude Clair D’Souza (18. huhtikuuta 1944 Sussex) on brittiläinen kansatieteilijä ja poliitikko. Hän toimi Britannian ylähuoneen puhemiehenä 2011–2016.
Frances D’Souza opiskeli antropologiaa Lontoon yliopiston University College Londonissa (B.Sc. 1970). Hän jatkoi opintojaan Oxfordin yliopiston Lady Margaret Hall -collegessa, josta valmistui filosofian tohtoriksi vuonna 1976. Hän työskenteli brittiläisen ihmisoikeusjärjestö Article 19:n johtajana vuosina 1989–2002. 
Vuonna 1999 D’Souzalle myönnettiin Pyhän Mikaelin ja Pyhän Yrjön ritarikunnan Companion-kunniamerkki (CMG). Heinäkuussa 2004 hänet nimettiin eliniäkseen Oxfordshiren Wychwoodin paronitar D’Souzaksi, joka oikeutti hänet ylähuoneen jäseneksi. Vuonna 2011 hänet valittiin ylähuoneen puhemieheksi, jossa tehtävässä hän toimi viisivuotiskauden (Lord Speaker, House of Lords; 9/2011–8/2016).
Juho Rudolf Forsman

Johan (Juho) Rudolf Forsman (14. tammikuuta 1841 Vaasa – 4. lokakuuta 1903 Hämeenkyrö) oli suomalainen filosofian maisteri, virkatalon vuokraaja ja moninkertainen valtiopäivämies.
Forsmanin vanhemmat olivat Hämeenkyrön kirkkoherra, rovasti Georg Jakob Forsman (1798–1875) ja Anna Lovisa Ebeling. Hän pääsi ylioppilaaksi Turun kymnaasista 1860 ja valmistui Helsingin yliopistosta filosofian kandidaatiksi 1868 ja maisteriksi 1869.
Forsman oli Hämeenkyrössä Laitilan sotilasvirkatalon vuokraajana. Hän oli Hämeenkyrön kuntakokouksen esimiehenä 1870–1880 ja osallistui talonpoikaissäädyssä itäisen Satakunnan edustajana säätyvaltiopäiville 1885, 1888, 1891, 1894, 1897, 1899 ja 1900.
Juho Rudolf Forsman oli naimisissa vuodesta 1868 Hilma Johanna Finnbergin kanssa. Heidän tyttärensä Helmi Koskimies toimi Tampereen talouskoulun johtajana. Poika, teologian ylioppilas Juho Eero Lemmitty Forsman, myöhemmin Koskimies (1880–1918) oli isänsä jälkeen vuodesta 1903 alkaen Laitilan virkatalon vuokraajana ja toimi Hämeenkyrön kunnallislautakunnan esimiehenä vuodesta 1911. Hän toimi vuonna 1905 perustetun Hämeenkyrön osuusmeijerin hallituksen puheenjohtajana ja oli Kansallis-Osake-Pankin Hämeenkyrön konttorin johtajana vuodesta 1917. Punaiset surmasivat hänet Suomen sisällissodan aikana Hämeenkyrössä maaliskuun lopulla 1918. Eero Koskimies oli kirjailija Frans Emil Sillanpään hyvä ystävä ja hän oli esikuvana Sillanpään Hurskas kurjuus-romaanin Paitulan herralle. 
Juho Rudolf Forsmanin veljiä olivat senaattori, professori, vapaaherra Georg Zachris Forsman, aateloituna vuodesta 1884 Yrjö-Koskinen, rikosoikeuden ja oikeushistorian professori Jaakko Forsman ja Viipurin hovioikeuden presidentti Ernst Emil Forsman.
Stadin kadonneet

Stadin kadonneet on stadilainen nykykansanmusiikkiyhtye, joka esittää vanhoja helsinkiläisiä kansanlauluja Stadin slangiksi esitettyinä. Yhtye on julkaissut yhden albumin nimeltä "On rookis kalsa hima" (Playground Music Finland, 2016).
Yhtyeen historiaa.
Yhtyeellä ei alun perin ollut nimeä, vaan siihen viitattiin projektin nimellä “Stadin kadonneet styget”. Siitä lyhentämällä syntyi yhtyeen nimi.
Projekti ja yhtye saivat alkunsa, kun laulaja Anna E. Karvonen huomasi, että kaikkialta muualta Suomesta on tallennettu kansanmusiikkia, mutta ei "Stadista". Hän meni Suomalaisen Kirjallisuuden Seuran arkistoon, jossa sen työntekijät innostuivat asiasta ja ryhtyivät auttamaan Karvosta. Lisätutkimuksia Karvonen teki Kotimaisten Kielten Tutkimuskeskuksen äänitearkistossa ja Tampereen yliopiston kansanperinteen arkistoissa. Hän on myös haastatellut slangin taitajia, miehensä sukua sekä hyödyntänyt sosiaalista mediaa tutkimuksissaan. 
Kävi ilmi, että Helsingin kaduilla ja siltojen alla asunut Johan Knut Harju (1907–76) oli tallentanut paljon lauluperinnettä, muun muassa 15 laulun sanat. Melodioita löytyi vähemmän, neljä kappaletta. Ne laulut, joihin oli olemassa vain sanat, piti säveltää itse. Myös muutamia uusia lauluja tehtiin kansanperinnettä kunnioittaen.
Samanlainen ongelma oli ollut myös Tuomari Nurmiolla, kun hän levytti kappaleen "Oi mutsi, mutsi". Siihen hän oli saanut sanat eräältä stadilaismieheltä, mutta melodiaa ei ollut tallentanut kukaan, joten hän sävelsi melodian itse. Hän myös lisäsi siihen uuden säkeistön, jossa todetaan, että ehkä “brenkku vie tän deegun gravariin”. Yllättäen Karvonen löysikin eräästä arkistonauhasta digitoidulta CD:levyltä kappaleen alkuperäisen melodian. Kyseessä oli vanha arkkiveisuna laulettu melodia, jonka aiemmat sanat olivat olleet “Oi äiti vanha” ja jota kappaletta olivat myös Metrotytöt laulaneet ja sen myös levyttäneet. Karvonen oli jo epäillyt, että tämä saattaisi olla oikea melodia, koska kappaleiden sanoitusten välillä oli niin selkeä yhteys, ja yhtye oli jo harjoitellutkin kappaleen tuolla melodialla. Nyt siis vahvistui, että melodia oli oikea.
Yhtye julkaisi levynsä kesäkuun alussa 2016. Sillä on myös vierailijoita, Tuomari Nurmio, Paleface ja Marjo Leinonen.
Yhtyeen kappaleista.
Vanhin kappaleista on "Mutsi gamla", jonka melodia on vanha arkkiveisu ja ajoittunee jo Lönnrotin aikaan. Sen ovat levyttäneet Metrotytöt nimellä "On äiti vanha". Nyt levytetyn version sanat on slanginnettu arkkiveisusta. Kappaleeseen liittyy tarina, jonka mukaan slangisanat olisivat löytyneet Katajanokan vankilan seinästä, johon ne olisi kirjoitettu verellä.
"Morjens Viivi" on ukrainalainen kansansävelmä, joka tunnetaan eri puolilla Eurooppaa.
"On rookis kalsa hima" ajoittuu 1920- ja 1930-luvuille.
Albumi.
Albumi "On rookis kalsa hima" (rooki ‘rangaistusselli vankilassa’) julkaistiin 8.6.2016.
Kappalelista albumin tietojen ja Ylen mukaan.
Marjorie Boulton

Marjorie Boulton (7. toukokuuta 1924 – 30. elokuuta 2017) oli brittiläinen kirjailija ja runoilija, joka kirjoitti sekä englanniksi että esperantoksi. Hän kirjoitti lyhyitä näytelmiä ja novelleja, sekä esperanton perustajan L. L. Zamenhofin elämäkerran.
Boulton opiskeli englantia Oxfordin yliopistossa ja valmistui vuonna 1944. Hän opetteli esperantoa vuonna 1949 tuolle ajalle tyypillisistä syistä: uskoen sen edistävän ihmiskunnan keskinäistä ymmärrystä ja maailmanrauhaa. Hän toimi opettajana ja rehtorina, kirjoitti oppikirjoja ja palasi Oxfordiin jatko-opiskelijaksi vuonna 1971. Väiteltyään hän jäi täysipäiväiseksi kirjailijaksi ja tutkijaksi. Hän opetti esperantoa 1970-luvulta aina 1990-luvulle. Ensimmäinen runokokoelma ilmestyi 1955. Kaikkiaan hän julkaisi yli 20 teosta. Boulton oli ehdokkaana ehdolla kirjallisuuden Nobel-palkinnon saajaksi vuonna 2008.
Ankie Broekers-Knol

Ankie Broekers-Knol (23. marraskuuta 1946 Leiden) on alankomaalainen Vapauden ja demokratian kansanpuolueen (VVD) poliitikko. Hän on toiminut Alankomaiden ylähuoneen eli senaatin () puhemiehenä heinäkuusta 2013 lähtien.
Broekers-Knolon ollut Alankomaiden ylähuoneen jäsen lokakuusta 2001. Sitä ennen hän toimi Bloemendaalin kunnanvaltuuston jäsenenä huhtikuusta 1986 toukokuulle 1997. 
Broekers-Knol opiskeli juristiksi Leidenin yliopistossa (9/1965–12/1970). Ennen poliittista uraa parlamentaarikkona hän työskenteli keväästä 1971 lähtien erilaisissa Leidenin yliopiston oikeustieteellisen tiedekunnan opetustehtävissä (4/1971–1/2012). Broekers-Knol oli esimerkiksi Leidenin yliopiston Moot Court -osaston johtaja (9/1992–1/2012).
Milena Jesenská

Milena Jesenská (1896–1945) oli tšekkiläinen journalisti, kirjailija ja kääntäjä. Hän oli toinen Franz Kafkan elämän suurista rakkauksista, mutta ei jättänyt aviomiestään Kafkan takia. Jesenskán käännökset Kafkan teoksista olivat ensimmäiset niistä julkaistut käännökset. Kafkan kirjeistä julkaistiin kokoelma "Kirjeitä Milenalle".
Jesenská oli naimisissa itseään kymmenen vuotta vanhemman puolanjuutalaisen Ernst Polakin kanssa. Polak oli kääntäjä ja monien kirjailijoiden ystävä, ja esitteli Jesenskan Franz Kafkalle, Franz Werfelille, Max Brodille, Rudolf Fuchsille ja Egon Erwin Kischille. Polak ja Jesenská muuttivat Wieniin vuonna 1918. Avioliitto oli ongelmallinen, Polak uskoi vapaaseen rakkauteen ja piti useita rakastajattaria, Jesenská kaipasi kotiin Prahaan. Jesenská opetti tšekkiä, toimi tšekkiläisen lehden muotitoimittajana ja käänsi kirjoja tšekiksi. Käännettyään Kafkan teoksia hän matkusti tapaamaan tätä tuberkuloosiparantolaan Meraniin. Tapaamisesta alkoi heidän läheinen suhteensa, joka jatkui lähinnä kirjeenvaihdon merkeissä. Vuonna 1922 vakavasti sairas Kafka antoi päiväkirjansa Jesenskán haltuun. Vuonna 1924 Kafka kuoli, Jesenská kirjoitti muistokirjoituksen, erosi vihdoin aviomiehestään ja muutti kotikaupunkiinsa Prahaan.
Jesenská oli toisen kerran naimisissa arkkitehdin kanssa ja sai tyttären. Hän toimitti poliittisia lehtiä. Jesenská liittyi kommunisteihin vuonna 1931 mutta pettyi liikkeeseen 1936 Stalinin puhdistusten aikoihin. Vuonna 1939 Hitler hyökkäsi Tšekkoslovakiaan. Jesenská jatkoi julkaisutoimintaansa, pidätettiin ja vietiin Ravensbrückin keskitysleirille. Siellä hän ystävystyi Margarete Buber-Neumannin kanssa, ja he alkoivat suunnitella Hitlerin ja Stalinin diktatuureja vertailevaa kirjaa. Jesenská kuitenkin kuoli leirillä munuaisvaivoihin ennen kuin kirjasuunnitelmat ehtivät toteutua.
Unnur Brá Konráðsdóttir

Unnur Brá Konráðsdóttir (s. 6. huhtikuuta 1974 Reykjavík) on islantilainen poliitikko, joka toimi Islannin parlamentin eli Alltingin puhemiehenä 24. tammikuuta 2017 – 28. lokakuuta 2017.
Unnur suoritti ylioppilastutkinnon 1994. Hän suoritti Islannin yliopistossa oikeustieteellisen tutkinnon vuonna 2000.
Unnur oli parlamentin jäsen vuosina 2009–2017 eteläisestä vaalipiiristä. Hän edusti parlamentissa Itsenäisyyspuoluetta ("Sjálfstæðisflokkurinn"). Hän ei onnistunut uusimaan kansanedustajan paikkaansa syksyllä 2017.
Veikko Päivänsalo

Veikko Antamo Päivänsalo (19. lokakuuta 1903 Heinola – 15. marraskuuta 1978 Helsinki) oli suomalainen pappi ja kristillinen järjestöjohtaja ja kirjailija. 
Henkilöhistoria.
Veikko Päivänsalon vanhemmat olivat teologian tohtori B. H. Päivänsalo ja Laina Elisabet Leidenius ja puoliso vuodesta 1941 Inkeri Hannikainen. Olavi Päivänsalo ja Paavo Päivänsalo olivat hänen veljiään. Veikko Päivänsalo tuli ylioppilaaksi 1921, vihittiin papiksi 1925 ja väitteli teologian tohtoriksi 1931. Hän toimi uransa alkuvaiheessa ylimääräisenä pappina useissa eri seurakunnissa, samoin kuin Kajaanin yhteiskoulun opettajana. Lahden lyseon lehtori hän oli 1927–1933. Helsingin Kaupunkilähetyksen johtajana Päivänsalo toimi yli 30 vuotta, 1933–1969. Helsingin kaupunginvaltuuston jäsen hän oli 1937–1956, 1961–1964 sekä 1968 ja Suomen sisälähetysliiton johtaja vuodesta 1933.
Lotte Ulbricht

Lotte Ulbricht (19. huhtikuuta 1903 Berliini, Preussi, Saksa – 27. maaliskuuta 2002 Berliini, Saksa) syntyjään Charlotte Kühn oli saksalainen kommunistipoliitikko. Hän oli Saksan demokraattista tasavaltaa hallinneen Saksan sosialistisen yhtenäisyyspuolueen (SED) virkailija ja DDR:n johtajan Walter Ulbrichtin puoliso.
Elämänvaiheita.
Charlotte Kühnin vanhemmat olivat köyhiä työläisiä, isä sekatyömies ja äiti kotiapulainen. Hänellä oli vanhempi veli Bruno, jonka Gestapo murhasi Amsterdamissa vuonna 1943. Koulun käytyään Kühn teki toimistotöitä, kuten pikakirjoitusta. Saksan kommunistiseen puolueeseen hän liittyi täytettyään 18 vuotta.
Kühn nousi nopeasti puolueen organisaatiossa. Hän pääsi puolueen keskuskomiteaan ja puolueen valtiopäiväryhmään sekä toimi kansainvälisessä kommunistinuorten liikkeessä. Tuolloisen aviomiehensä Erich Wendtin kanssa hän muutti Neuvostoliittoon Moskovaan 1931. Aviopari työskenteli Kominternissä.
Vuonna 1936 Kühnin aviomies pidätettiin osana Stalinin vainoja, ja Kühn otti avioeron. Myös Kühnia itseään kuulusteltiin. Hän jatkoi työskentelyään Neuvostoliitossa aina vuoteen 1945, jolloin hän palasi Saksaan. Vuonna 1947 hän sai työpaikan tulevan aviomiehensä Walter Ulbrichtin sihteerinä. Ulbricht oli hänen vanha tuttunsa jo Moskovan vuosilta.
Kühnin ja Ulbrichtin työtoveruus muuttui seurustelusuhteeksi, ja avioliiton he solmivat toukokuussa 1953. Kuukautta myöhemmin neuvostopanssarit kukistivat työolojensa huonontamista vastaan kapinoineet työläiset. Useita kymmeniä työläisiä kuoli ja tuhansia vangittiin.
Avioiduttuaan Lotte Ulbricht lopetti työnsä sihteerinä ja ryhtyi opiskelemaan sosiaalitieteitä. Vuodet 1959–1973 hän työskenteli Marxismi-leninismin instituutissa. Pariskunta adoptoi neuvostoliittolaisen tytön, Beaten. Näkyvää roolia hallinnossa Lotte Ulbrichtilla ei ollut, hän editoi miehensä puheita ja kertoi mielipiteitään naisia koskevissa yhteiskunnallisissa asioissa.
Walter Ulbricht erosi kaikista viroistaan vuonna 1971. Eron taustavaikuttajana oli Erich Honecker. Lotte Ulbricht jatkoi työelämässä vuoteen 1973. Hänet palkittiin usein Saksan demokraattisen tasavallan kunnianosoituksilla. Hän sai kunnianosoituksia vuosina 1959, 1963, 1969, 1983 ja 1988. Hän vietti eläkevuosiaan Itä-Saksan kodissaan Pankowissa Itä-Saksan kommunistieliitin hienostoasuinalueella Majakowskiringillä. Vuonna 1990 Saksojen yhdistyessä hän antoi yhden vähälukuisista haastatteluistaan, jossa totesi Erich Honeckerin pilanneen miehensä elämäntyön(saks. "Honecker hat das Erbe meines Mannes verspielt"). Kommunistipuolueen seuraajapuolueen jäsenenä hän pysyi elämänsä loppuun asti.
Cuphead

Cuphead on StudioMDHR Entertainmentin kehittämä ja julkaisema tasohyppely. Peli on julkaistu vuonna Windowsille ja Xbox Onelle ja sen jälkeen Mac OS X:lle ja Nintendo Switchille. Vuonna 2020 peli julkaistiin myös PlayStation 4:lle. Pelin tarina seuraa Cuphead, pientä antropomorfista kuppia, joka lyötyään vetoa omasta sielustaan paholaisen kanssa onnenpelissä "Paholaisen kasinolla" ja hävittyään, lähetetään etsimään karanneiden velallisten sieluja maksuna Cupheadin sielun menetyksestä. Pelaaja voi valita päähenkilöksi Cupheadin tai hänen veljensä Mugmanin. Vuonna 2022 tehtiin peliin perustuva animaatiosarja The Cuphead Show.
Pelin kulku.
"Cupheadin" pelattavuus keskittyy jatkuviin pomotaisteluihin, joihin on sekoittuu myös run-and-gun tasoja. Jokainen niistä on sijoitettu yhteen neljästä maailmasta, ja viimeinen taistelu Paholaista vastaan. Jokainen pomotaistelu sisältää simple, regular ja expert vaikeustason (lukuun ottamatta kahta viimeistä pomoa, joista puuttuu simple). Useimmat pomotaistelut käydään maalla, joissakin pelaajat ohjaavat lentokoneita. Pelissä on varustettavia aseita ja erikoiskykyjä, joita kutsutaan Charmeiksi, niitä voi ostaa pelin sisäisestä kaupasta, käyttämällä tasoilta löytyviä kolikoita. Tason suorittamisen jälkeen pelaajat arvioidaan suorituksen perusteella, joka määräytyy tason suorittamiseen kuluneen ajan, taistelun jälkeen jäljellä olevien elämien, ja torjuttujen hyökkäysten lukumäärän. Pelissä on kahden pelaajan paikallinen moninpeli. Cupheadin veli Mugman toimii vaihtoehtoisena skininä ja mahdollisena yhteistyökumppanina pelissä. 
"The Delicious Last Course".
30 kesäkuuta 2022 Julkaistiin Cupheadiin DLC - laajennus "The Delicious Last Course," joka lisäsi uuden saaren, pomotaistelut ja kolmannen pelattavan hahmon (Ms. Chalice).
Vastaanotto.
Peli on saanut GameSpotin arvostelussa arvosanaksi 8/10.
Andrea Dworkin

Andrea Dworkin (26. syyskuuta 1946 – 9. huhtikuuta 2005) oli yhdysvaltalainen feministinen kirjailija ja pornografian vastustaja. Hän osallistui äänekkäästi 1980-luvun keskusteluun pornosta ja sensuurista Yhdysvalloissa.
Dworkin suoritti kandidaatin tutkinnon kirjallisuudessa Bennington Collegessa vuonna 1968. Hän muutti Eurooppaan ja eli kolme vuotta väkivaltaisessa avioliitossa hollantilaisen miehen kanssa. 1970-luvun alussa hän oli ensimmäisiä, jotka puhuivat julkisesti omasta kokemuksestaan väkivallan ja seksuaalisen hyväksikäytön uhreina.
Vuonna 1983 Dworkin julkaisi yhdessä feministijuristi Catharine MacKinnonin kanssa "Dworkinin ja MacKinnonin pornografian vastaisen ihmisoikeusasetuksen". Se olisi antanut pornosta suoraan kärsineille oikeuden hakea rikosoikeudesta korvauksia. Linda Lovelacen inspiroima asetus sai aluksi paljon kannatusta, mutta ei lopulta johtanut mihinkään konkreettiseen.
Linda-Lotta Lehtoranta

Linda-Lotta Lehtoranta (s. 7. lokakuuta 1991) on suomalainen koripalloilija. Hän on pelannut Suomen naisten maajoukkueessa 88 maaottelua. Peli-Karhujen joukkueessa hän on voittanut Suomen-mestaruuden vuosina 2011, 2018, 2019, 2021 ja 2022 sekä lisäksi vuonna 2023, jolloin hän ei kuitenkaan enää pelannut runkosarjan lopussa eikä pudotuspeleissä vaan hän oli keväällä voittamassa Saksan Bundesliigan mestaruutta Kelternin joukkueessa. Suomen lisäksi hän on pelannut Saksassa, Tšekissä, Israelissa ja Belgiassa.
Lehtoranta on Kotkan Työväen Palloilijoiden kasvatti. SM-sarjassa hän pelasi ensimmäisen ottelunsa kauden 2008–2009 pudotuspeleissä, kun hänen seuransa Peli-Karhut saavutti pronssia. Kaudella 2009–2010 hän kuului jo vakiokokoonpanoon ja tuolloin Peli-Karhut voitti Suomen cupin sekä saavutti SM-hopeaa. Lehtoranta valittiin vuoden tulokkaaksi. Kaudella 2010–2011 hän voitti Suomen-mestaruuden ja saavutti kahdella seuraavalla kaudella SM-pronssia ja -hopeaa. Vuosina 2011 ja 2012 Lehtoranta valittiin vuoden puolustuspelaajaksi.
Lehtoranta lähti pelaamaan ulkomaille vuonna 2013. Hän pelasi kaksi kautta Saksan Bundesliigassa TH Wohnbau Angelsissä ja Eisvogel Freiburgissa. Vuonna 2015 hän siirtyi Tšekin pääsarjan Sokol Hradec Královéen mutta palasi vielä samalla kaudella Bundesliigajoukkue Kelterniin.
Kesällä 2016 Lehtoranta teki sopimuksen Belgian liigan mestarin Castors Brainen kanssa mutta sai syyskuussa harjoitusottelussa pahan alaraajavamman. Hän palasi kentille vasta alkuvuonna 2018 ja liittyi Peli-Karhujen korisliigajoukkueeseen, jonka riveissä hän voitti Suomen-mestaruuden vuosina 2018, 2019, 2021 ja 2022, ja myös mestaruuskaudella 2022–2023 hän pelasi ensin Peli-Karhuissa mutta siirtyi helmikuussa saksalaisseura Kelterniin, jossa hän voitti Bundesliigan mestaruuden. Syksyllä 2024 Lehtoranta palasi Peli-Karhuihin ensin marras-joulukuulle kestävällä ja europelien ajan kattavalla sopimuksella, mutta tammikuussa sopimusta jatkettiin kauden loppuun.
Lehtoranta pelasi ensimmäisen naisten maaottelunsa toukokuussa 2011 Tanskaa vastaan. Hän on maaliskuun 2025 loppuun mennessä pelannut 88 naisten maaottelua ja tehnyt niissä 467 pistettä. Haastajamaajoukkueen riveissä hän pelasi universiadeissa vuosina 2011 ja 2013.
Linda-Lotta Lehtorannan siskot Laura ja Roosa sekä veljet Juho, Joonas ja Janne ovat myös koripalloilijoita. Heidän isänsä Matti Lehtoranta voitti aikoinaan koripallon Suomen-mestaruuden.
Ingman Areena

Ingman Areena on Sipoon Söderkullassa sijaitseva salibandyhalli. Halli valmistui vuonna 2000 ja sen omistaa sipoolainen salibandyseura Ådalens Idrottsförening. ÅIF:n Salibandyliigassa pelaava naisten edustusjoukkue pelaa hallissa kotiottelunsa. Pääkentän katsomokapasiteetti on noin 270.
Solway Firth

Solway Firth ( on lahti Irlanninmeressä Luoteis-Englannin ja Lounais-Skotlannin rajalla. Se toimii useiden jokisuiden vaihettumisalueena, johon kuuluu suolamarskeja, suola-aroja, suolaniittyjä, dyynejä, vuorovesialankoa ja laguuneja.
Vuonna 2010 Solway Firthin Skotlannin puoleisella merialueella otettiin käyttöön 180 megawatin suuruinen Robin Riggin tuulivoimapuisto, joka on Britannian suurimpia merituulivoimapuistoja.
Maantiede ja luonto.
Jos Solway Firthin suu määritellään ulottumaan St Bees Headistä Cumbrian länsirannikolla Burrow Headiin Dumfries ja Gallowayn lounaisrannikolla, sen pituudeksi saadaan noin 80 kilometriä. Lahti levenee suppilomaisesti koillis-lounaissuuntaisena, niin että sen leveys on lahden pohjukassa noin 2,4 kilometriä ja suulla 51 kilometriä. Vesi on alueella suhteellisen matalaa, varsinkin laskuveden aikaan lähes kuiva, ja siellä esiintyy säännöllisesti tulvavuoksia.
Solway Firthin Englannin puoleinen rannikko on alavaa lukuun ottamatta kuuden kilometrin osuutta St Bees Headistä pohjoiseen, missä on punaisesta hiekkakivestä muodostuneita rantakallioita. Hadrianuksen valli päättyy lahden etelärannalle. Skotlannin puolella maasto on epätasaisempaa, ja esimerkiksi Wigtowninlahden rannalla kohoavat Criffellin (569 m), Bengairnin (391 m) ja Cairnharrow’n kukkulat (457 m).
Estuaariin laskee useita jokia sekä Englannin että Skotlannin puolelta. Suurimpia jokia ovat Skotlannin rannikolla Cree, Dee, Nith, Annan ja Esk ja Englannin rannikolla Cocker, Eden, Ellen ja Derwent. Merkittävimpiä asutuskeskuksia lahden rannoilla ovat Whitehaven, Harrington, Workington, Maryport ja Silloth Cumbriassa ja Annan, Kirkcudbright, Creetown ja Wigtown Skotlannissa.
Lahti on yksi parhaiten luonnontilaisena säilyneistä estuaareista Euroopassa, ja monipuolisen meriluontonsa ansiosta se on määritelty EU:n erityisten suojelutoimien alueeksi. Suojelun kannalta merkittävimmiksi lajeiksi on määritelty suojeluohjelmassa merinahkiainen ja nahkiainen, jotka käyttävät lahteen laskevia jokia kutupaikkoinaan.
Sri Lankan pommi-iskut 2019

Sri Lankan pommi-iskut kohdistuivat pääsiäisenä 2019 kirkkoihin ja hotelleihin eri puolilla Sri Lankaa. Iskuissa kuoli 253 ja loukkaantui yli 500 ihmistä. Viisi pommia räjähti 21. huhtikuuta 2019 lähes samanaikaisesti Colombossa ja sen liepeillä kahdessa kirkossa ja kolmessa loistohotellissa. Kuudes pommi räjähti kirkossa maan itäosassa Batticaloassa. Myöhemmin kaksi muuta pommia räjähti lähellä Colomboa. Lisäksi kolme poliisia kuoli tehdessään kotietsintää, kun paikan asukkaat laukaisivat räjähteet. Kuolleiden määräksi laskettiin aluksi 359 ihmistä, mutta kuolemansyytutkijoiden tekemistä ruumisavauksista selvisi myöhemmin, että osa pahimmin ruhjoutuneista ruumiista oltiin laskettu kahteen kertaan. Sri Lankan tiedustelupalvelu sai tunteja ennen iskuja varoituksen Intian tiedusteluviranomaisilta mahdollisista kirkkoihin kohdistuvista iskuista. 
Sri Lankan hallituksen mukaan iskujen takana on paikallinen islamistinen ryhmä Thowheeth Jama'ath, joka on saanut tukea ulkomailta. Isis otti myöhemmin vastuun iskuista. Presidentti Maithripala Sirisena ilmoitti myöhemmin pitävänsä syyllisenä kansainvälisiä huumekauppiaita. Hän antoi lausuntonsa osana huumerikollisuuden vastaista kampanjaansa.
Sri Lankan poliisi on ottanut kiinni 13 miestä epäiltynä iskuista.
Tekopaikkoja.
Pommi-iskut tehtiin Pyhän Anthonyn kirkkoon, pyhän Sebastianin kirkkoon ja Batticaloan Zion-kirkkoon, sekä luksushotelleihin Shangri-La, Kingsbury ja Cinnamon Grand sekä pienempään hotelliin Tropical Inn lähellä Dehiwalan eläintarhaa.
Hallintoon kohdistunut kritiikki.
Sri Lankan entinen poliisijohtaja Pujith Jayasundara arvosteli presidentti Sirisenaa tiedusteluviranomaisten ja hallinnon viestintäkatkoksista, jotka hänen mukaansa mahdollistivat iskut. Hän arvosteli myös tiedustelujärjestö SIS:n johtaja Nilantha Jayawardenaa, joka ei hänen mukaansa ottanut Intian antamia tiedustelutietoja vakavasti. Jayasundara sai potkut kieltäytyessään ottamasta vastuuta iskuista. Entinen puolustusministeri Gotabaya Rajapaksa ilmoitti asettautuvansa ehdolle presidentinvaaleissa, jotta voisi palauttaa maan tiedustelupalvelun valmiuden entiselleen. Hän syytti Sri Lankan hallitusta siitä, että he olivat purkaneet hänen rakentamansa tiedustelujärjestelmät, jotka olisivat mahdollistaneet iskujen estämisen. Rajapaksa kritisoi myös hallituksen kyvyttömyyttä antaa selviä vastauksia iskua koskeviin kysymyksiin.
Metroidvania

Metroidvania on videopelien lajityyppi, joka on toimintaseikkailupelien alalaji.
Lajityyppi yhdistelee ideoita "Metroid" ja "Castlevania" -peleistä, joiden mukaan se on nimetty. Lajityypin pelit usein myös yhdistävät elementtejä muista lajityypeistä kuten roguelike-peleistä ja roolipeleistä. Lajityypin olennaisin osa on pelimaailma, jonka kaikki alueet ovat yhdistetty toisiinsa ja vanhoille alueille voi vapaasti palata. Tyypillisesti näin pelaajan täytyykin tehdä tai ainakin suositellaan tekemään sillä lajityypin peleissä on usein esteitä, jotka ovat aluksi läpipääsemättömiä mutta jotka pelaaja voi myöhemmin palata avamaan saatuaan jonkun uuden kyvyn tai esineen.
The Boss Baby

The Boss Baby on vuonna 2017 ensi-iltansa saanut yhdysvaltalainen 3D-tietokoneanimaatiolla tehty komediaelokuva, joka perustuu löyhästi samannimiseen vuonna 2010 julkaistuun Marla Frazeen kuvakirjaan. Vuonna 2021 julkaistiin sen jatko-osa, "".